Diari Oficial de la Generalitat Valenciana


Sumari del DOGV 3655, del 29-12-1999 (1999/10785)

ORDRE de 22 de desembre de 1999, de la Conselleria d'Indústria i Comerç, sobre concessió d'ajudes en matèria d'artesania.
-------------------------------------------------------------------------------------------------------------------------

### Dades del document

Número de DOGV
:   3655

Data del DOGV
:   29-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10046


Data del document
:   22-12-1999

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

 Descriptors 

:   * producció artesanal
    * promoció comercial
    * artesà
    * ajuda pública
    * suport econòmic

ORDRE de 22 de desembre de 1999, de la Conselleria d'Indústria i Comerç, sobre concessió d'ajudes en matèria d'artesania. [1999/M10841]
  
La Comunitat Valenciana, d'acord amb allò que s'ha previst en l'article 31.18 de l'Estatut d'Autonomia, té atribuïdes competències exclusives en matèria d'artesania. En l'exercici de les dites competències és procedent establir un règim d'ajudes que tendisca a aconseguir una articulació més efectiva de les ajudes públiques oferides per l'administració autonòmica envers aquest sector productiu, tenint en compte que l'artesania constitueix un factor important del desenvolupament socioeconòmic de la Comunitat Valenciana.
  
S'assenyala que les ajudes que es concedisquen d'acord amb allò que s'ha previst en la present ordre ho seran en el marc de la Comunicació de la Comissió 96/C 68/06 (DOCE C 68.6 de març de 1996).
  
Per això i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
CAPÍTOL I
  
Règim d'ajudes
  
Article 1. Objecte i àmbit
  
1. L'objecte de la present ordre és establir el règim de concessió d'ajudes en matèria d'artesania, per a les accions que s'indicaran, desenvolupades a la Comunitat Valenciana, d'acord amb les consignacions pressupostàries que amb aquesta finalitat establisca la Llei de Pressupostos de la Generalitat Valenciana per a l'exercici 2000.
  
2. El règim d'ajudes serà d'aplicació tal com es determina en els següents articles.
  
Article 2. Accions susceptibles de suport
  
1. Les ajudes podran anar destinades a les actuacions següents:
  
a) Foment de sectors, zones i activitats de preferent interés artesanal.
  
b) Projectes d'inversió en actius fixos per a la millora i el condicionament dels tallers i les indústries artesanes, adquisició de maquinària, utillatge, ferramentes, equip informàtic específic per a la gestió empresarial, i semblants. En aquests supòsits, la inversió mínima haurà d'arribar a les 250.000 pessetes de base imposable. El límit màxim de subvenció serà d'1.000.000 de pessetes per expedient.
  
c) Activitats de promoció que podran consistir en:
  
1r. Assistència a fires i certàmens comercials, tant en l'exterior com d'àmbit nacional, regional o local, a títol individual o de forma col·lectiva o associada. Es considerarà com a subvencionable només l'import del lloguer del sòl i, si és el cas, els drets d'inscripció. En aquests supòsits la despesa mínima haurà d'arribar a les 150.000 pessetes de base imposable, i es podrà considerar la participació en dos certàmens. El límit màxim de subvenció serà d'1.000.000 de pessetes per expedient.
  
2n. Confecció i edició de catàlegs destinats a la divulgació i promoció d'elaborats artesans, en qualsevol tipus de suport (material imprés, cd-rom, etc.) en els quals haurà de fer-se constar expressament la col·laboració de la Conselleria d'Indústria i Comerç. En aquests supòsits, la despesa mínima haurà d'arribar a les 100.000 pessetes de base imposable. El límit màxim de subvenció serà d'1.000.000 de pessetes per expedient.
  
d) Projectes i actuacions conjuntes promogudes per gremis i associacions d'artesans que tinguen suficient representativitat en el sector i que fomenten la difusió, formació o comercialització.
  
2. Les ajudes que s'estableixen en la present ordre tindran la consideració de subvencions a fons perdut.
  
3. Les subvencions concedides tindran una quantia màxima de fins al 50% del cost total de les activitats que es realitzaran. Excepcionalment, per a actuacions previstes en l'apartat 1. a) del present article i per a actuacions desenvolupades per entitats sense fi de lucre, podrà superar-se l'al·ludit percentatge, i es podrà arribar a la subvenció total.
  
4. L'import de les presents ajudes no podrà fer que l'import total de les ajudes de minimis que reba l'empresa durant un període de tres anys siga superior al límit de 100.000 euros.
  
Article 3. Beneficiaris de les ajudes
  
Podran ser beneficiaris de les ajudes:
  
a) Els artesans individuals que professionalment desenvolupen aquesta activitat i estiguen en possessió del document de qualificació artesana (DQA), degudament actualitzat, i estiguen radicats al territori de la Comunitat Autònoma Valenciana.
  
b) Les indústries artesanes domiciliades a la Comunitat Valenciana i que així mateix estiguen en possessió del document de qualificació artesana (DQA), degudament actualitzat.
  
c) Les associacions professionals d'artesans l'àmbit d'actuació de les quals siga la Comunitat Valenciana, suficientment representatives del sector. Respecte d'això i a l'efecte de concessió de subvenció, es tindrà en compte tant el nombre d'afiliats com el fet que tots ells estiguen en possessió del document de qualificació artesana (DQA).
  
d) Les institucions tant públiques com privades sense fi de lucre que plantegen projectes de suport a l'artesania.
  
CAPÍTOL II
  
Procediment
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran de dirigir-se a la Direcció General d'Indústria i Energia i es presentaran en l'imprés normalitzat, en el Registre General de la Conselleria d'Indústria i Comerç, en els corresponents serveis territorials d'Indústria i Energia o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació s'indiquen:
  
a) Documentació acreditativa i identificadora del sol·licitant i del seu representant legal; es considerarà suficient a aquests efectes el document de qualificació artesana (DQA), expedit per la Conselleria d'Indústria i Comerç, degudament actualitzat.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's fins a la data d'acabament del termini de presentació de sol·licituds.
  
c) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant de la Conselleria d'Indústria i Comerç i no hagen experimentat variació.
  
d) Breu memòria descriptiva de l'actuació per a la qual se sol·licita l'ajuda, amb indicació de les fases i els terminis de realització, pressupost detallat per partides o factura proforma. En el cas d'inversions es programarà la seua execució durant l'exercici. Si resultara necessari per la naturalesa de l'actuació que s'ha de realitzar, caldrà que es presente un projecte tècnic, que haurà de ser sotmés a l'informe de l'Oficina de Supervisió de Projectes o dels tècnics designats per la Conselleria.
  
e) Declaració responsable de les ajudes de minimis concedides per qualsevol projecte a l'empresa durant els tres últims anys, comptats des de la primera ajuda obtinguda per la norma de minimis, amb indicació d'import, organisme, data de concessió i règim d'ajudes en què s'empara, o, si és el cas, declaració de no haver-ne rebuda cap.
  
3. Les sol·licituds es presentaran amb anterioritat a la realització del projecte.
  
4. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà el comprés entre l'endemà de la publicació de la present ordre en el Diari Oficial de la Generalitat Valenciana i el 31 de març de 2000.
  
6. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
Article 5. Criteris d'avaluació de les sol·licituds
  
Per a la concessió de les ajudes es valorarà especialment:
  
a) La zona on es trobe ubicada l'activitat en qüestió, d'acord amb els criteris establits per la Direcció General d'Indústria i Energia.
  
b) La tradició d'aquesta artesania a la Comunitat Valenciana, i també el perill de desaparició.
  
c) El tipus d'actuació que s'escometrà, tot valorant-ne el nombre de beneficiaris.
  
Article 6. Resolució de la concessió d'ajudes
  
1. La Direcció General d'Indústria i Energia podrà demanar al sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.
  
2. Després de l'informe previ d'una comissió qualificadora, el conseller d'Indústria i Comerç dictarà resolució de concessió d'ajudes en què fixarà expressament la quantia i incorporarà, si és el cas, les condicions i obligacions que afecten el desenvolupament del projecte Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
3. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú.
  
4. El termini màxim per a resoldre les sol·licituds que es formulen per a la concessió de les ajudes que s'estableixen en la present ordre serà de dos mesos, comptats des de la data de l'acabament del termini de presentació de sol·licituds. Transcorregut el dit termini sense que s'hi haja dictat resolució, s'entendrà desestimada la sol·licitud de concessió d'ajuda en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la dita concessió i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. La Direcció General d'Indústria i Energia realitzarà el control i seguiment dels projectes per mitjà de les inspeccions que considere necessàries, i expedirà un certificat final de conformitat amb els objectius del projecte aprovat que servirà de base per a la tramitació del corresponent expedient de liquidació de la subvenció concedida.
  
2. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana, en relació amb les subvencions o ajudes concedides.
  
Article 9. Liquidació de les ajudes
  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes d'allò que s'ha establit en el punt anterior, els beneficiaris, en el termini d'un mes des de l'execució del projecte o de les fases previstes, i en tot cas amb anterioritat al 15 d'octubre de 2000 i llevat que per circumstàncies concurrents s'assenyale un termini distint en la resolució de concessió de l'ajuda, hauran de presentar:
  
a) Documentació acreditativa de la despesa efectuada, d'acord amb la normativa vigent. Queda exclòs l'arrendament financer (lísing) com a instrument justificatiu de la inversió i la despesa realitzada.
  
b) Acreditació, si és el cas, del compliment de les obligacions i condicions que s'hagueren establit en la resolució de la concessió de l'ajuda.
  
3. No serà subvencionable l'IVA satisfet per l'adquisició de béns i serveis, i en general qualsevol impost pagat pel beneficiari, a excepció de les subvencions el beneficiari de les quals siga una entitat que documentalment acredite l'exempció de l'esmentat impost.
  
Article 10. Pagament anticipat
  
Amb caràcter excepcional podrà anticipar-se el pagament de les ajudes amb anterioritat a la realització del projecte, en un 15% per a les transferències del capital i en un 40% per a transferències corrents, després de la presentació prèvia per part del beneficiari d'un aval bancari per les quanties anticipades, constituït d'acord amb la normativa vigent, als serveis territorials de la Conselleria d'Economia i Hisenda.
  
Article 11. Minoració i resolució de les ajudes
  
L'alteració d'alguna de les característiques del projecte aprovat, l'incompliment de condicions i terminis establits en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
L'incompliment per part del beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció o la falta de justificació de la realització del projecte, originaran la incoació per part de l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2000.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2000, mitjançant ordre de la Conselleria d'Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present convocatòria.
  
Segona
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i sempre que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el director general d'Indústria i Energia per a dictar les disposicions i adoptar les mesures que considere oportunes per al desenvolupament i l'aplicació d'allò que s'ha disposat en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 22 de desembre de 1999
  
El conseller d'Indústria i Comerç,
  
FERNANDO V. CASTELLÓ BORONAT